**Fiorul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se-aprind pe strada veche felinare

Cu franjuri roşii, cu mănuşi de gală,

Şi lustruiesc zâmbind câte-o petală

Din minijupa unei trecătoare

Ce mângâie tăcerea cu piciorul

Ascuns de floarea mică din sandală.

Simt pana cum se-nneacă în cerneală,

Că-mi invadează sufletul amorul

Şi vreau să-ţi scriu magnolie o strofă

Sau un poem cu rimă-ntins pe-o coală,

Să intre trecătorii toţi în boală

Când văd ce trăsături, ce fină stofă.

- Valsez pe-alei şi-n trecerea lui vântul

Ridică tivul rochiei spre coapsă,

Portjartierul negru-i o pedeapsă

Ce-aprinde fantezii. Mi-e drag pământul.

Din lutul lui e amfora subţire

Prin care fluvii curg, clocotitoare,

Când trec prin burg, sub paşii mei covoare

Se-ntind, şi valuri tandre de uimire.

În părul meu, ispititori ca smoala,

Stau şerpi edenici ce-au învins păcatul,

Dar nu cumva, te pună necuratul

Să-i cercetezi. Nu repeta greşeala!

Ioan Grigoraș Liliana Trif